WASE 103
Vakasavasavataki Tale na Valenisoro
MACIU 21:12, 13, 18, 19 MARIKA 11:12-18 LUKE 19:45-48 JONI 12:20-27
-
CUDRUVA O JISU E DUA NA VUNILOLO QAI VAKASAVASAVATAKA NA VALENISORO
-
ENA MATE O JISU ME RAWA NIRA BULA E LEVU
E bogi tolu nodratou tiko voli e Pecani o Jisu kei ratou na tisaipeli ena nodratou ilakolako mai Jeriko. Ia ena matakacaca ni Moniti, ika10 ni Naisani ratou gole sara i Jerusalemi. Sa via kana o Jisu qai raica e dua na vunilolo. Ia vakacava e vua tu?
Ratou donuya tu qo na icavacava ni vula o Maji, ena qai vua na vunilolo ena June. Sa tu na drauna ni kadre totolo, e nanuma kina o Jisu ni na vua totolo tale ga. Ia e sega na vuana. E veivakacalai na drau ni vunilolo, mani tukuna o Jisu: “Me kua tale ni dua e kana lolo vei iko me tawamudu.” (Marika 11:14) E malai sara na vunilolo, e qai kilai ena siga tarava na kena ibalebale.
Ni ratou yaco e Jerusalemi o Jisu kei ratou nona tisaipeli, e lako sara o Jisu ina valenisoro a sikova ena yakavi nanoa. E sega ni veisiko ga, e cakava sara ga e dua na ka e tautauvata kei na ka e cakava ena tolu na yabaki sa oti ena Lakosivia ni 30 G.V. (Joni 2:14-16) E vakasavi ira na “veivoli tiko e loma” ni valenisoro qai vukica “nodra teveli na veisau ilavo kei na nodra idabedabe na volitaki ruve.” (Marika 11:15) E sega ni vakatara mada ga me dua e cola iyaya takoso e loma ni valenisoro me gole ina dua tale na yasa ni korolevu.
Na cava e vakasavi ira kina o Jisu na dauveisau ilavo kei ira na volitaki manumanu ena valenisoro? E kaya: “Vakacava e sega ni volai, ‘Ena vakatokai na noqu vale me nodra vale ni masu na veimatanitu’? Ia dou sa vukica me nodra qara na daubutako.” (Marika 11:17) E vakatokai ira mera daubutako nira lavaka vakasivia na isau ni manumanu e voli me isoro. E okata ya o Jisu me veivakaisini se butako.
Nira rogoca na iliuliu ni bete, na vunivola, kei na turaga na ka e cakava o Jisu, era saga tale mera vakamatei koya. Ia era sega ni kila mera cakava vakacava qori, nira tabili tiko ga yani na lewenivanua mera rogoci koya.
Era lako yani ina Lakosivia na Jiu kei ira era tavuki ina lotu vakaJiu. Era maliwai ira tale ga qori na kai Kirisi era lako yani ena soqo mera lai sokalou. De dua era doudou ni golevi Filipi na ilala qori nira rogoca na yacana vaKirisi, era kerea sara vua mera raici Jisu. E lomatarotarotaka o Filipi nodra kerekere, mani lai veivosakitaka kei Adriu. Oti rau gole sara ina valenisoro me rau lai tukuna vei Jisu.
E kila o Jisu ni sa vo ga e vica na siga me vakamatei, e sega kina ni gauna vinaka me sauma nodra vakatataro na lewenivanua se me vaqara rogo. E mani cavuta vei rau na tisaipeli e dua na vosa vakatautauvata: “Sa yaco mai na gauna me vakalagilagi kina na Luve ni tamata. Au tukuna vakadodonu vei kemudrau, ke lutu ina qele e dua na vua ni witi qai sega ni mate, ena dua tiko ga na vua ni witi, ia ke mate ena qai vua vakalevu.”—Joni 12:23, 24.
Ena rairai sega ni yaga e dua na vua ni witi. Ia ke lutu ina qele qai “mate,” e rawa ni kadre tale me sorenitei, toso na gauna sa na vua vakalevu. Ena vakasama vata qori, e uasivi o Jisu. Ia nona yalodina vua na Kalou me yacova na mate era na bula tawamudu kina o ira era dau vakuai ira tale ga. E kaya kina o Jisu: “O koya e lomana nona bula ena vakayalia, ia o koya e cata nona bula ena vuravura qo ena maroroya me rawata kina na bula tawamudu.”—Joni 12:25.
E sega ni nanumi koya ga o Jisu, ni vakamacalataka: “Ke dua e via qarava na veika e baleti au, me muri au, na vanua au tiko kina Joni 12:26) Dua dina na icovi totoka qori! O ira e rokova o Jiova era na tomani Karisito ena Matanitu ni Kalou.ena tiko tale ga kina na noqu dauveiqaravi. O koya e qaravi au, ena rokovi koya o Tamaqu.” (
Ni vakasamataka na rarawa levu ena sotava kei na nona mate, e tukuna kina o Jisu: “Au sa rarawa sara ga, na cava meu kaya? Tamaqu, ni vakabulai au ena gauna qo.” Ia e sega ni vakalecalecava o Jisu na bibi ni kena vakacavari na loma i Tamana. E tukuna: “Ia qo na vuna au lako mai kina ena gauna qo.” (Joni 12:27) E tokona o Jisu na inaki kece ni Kalou, okati e keri nona mate vakaisoro.
ssw_Latn fij_Latn fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn